Alboraia instal·la una infraestructura de calistenia d'ús lliure i gratuït enfront de l'Espai Jove
10 de Gener de 2023

L'Ajuntament d'Alboraia ha finalitzat les obres d'instal·lació de la nova infraestructura de calistenia, un equipament que cobreix una de les demandes de les persones joves del municipi i que ja estan usant veïns i veïnes de la localitat de manera lliure i gratuïta. La regidoria d'Esports de Zeudy Estal realitzarà una inauguració pròximament, si bé no ha esperat a l'acte oficial per a permetre que persones de qualsevol edat gaudisquen d'aquesta modalitat esportiva.

El citat equipament es troba enfront de l'Espai Jove, en el Passeig d'Aragó, 96. Es tracta del primer pas d'un pla major, ja que, com comenta Zeudy Estal, "el nostre objectiu és anar instal·lant les mateixes infraestructures en els tres nuclis urbans".

La nova instal·lació esportiva gratuïta arriba també com a resposta a l'escenari econòmic que ha generat les conseqüències de la pandèmia COVID-19 i la guerra de Rússia amb Ucraïna, per la qual cosa és una opció "per a fomentar l'esport entre les persones que compten amb menys recursos econòmics", explica la regidora Estal.